Politikerne i Danmarks varmeste kommune, Frederiksberg, er enige om, at der skal gøres noget for at mindske de stigende temperaturer.

Mange danskere går hele vinteren og længes efter sommersolens varme, men varme er bare ikke altid godt.

I Frederiksberg Kommune, der er Danmarks varmeste, er et bredt flertal i kommunalbestyrelsen blevet enige om, at man aktivt skal se på løsninger, der kan nedkøle kommunen.

Det er Alternativet, der står bag forslaget.

- Temperaturen stiger på verdensplan. Frederiksberg er en lokal ophedning, som også får den generelle temperatur til at stige. Den her varme kan have alvorlige konsekvenser og koste menneskeliv og udslette dyrearter, siger Mette Bram, kommunalbestyrelsesmedlem for Alternativet, til TV 2 Lorry.

Alternativets forslag indebærer, at man aktivt vil forsøge at nedkøle Frederiksberg. Inden man når så langt, skal der foretages en vurdering af det mest sandsynlige scenarie for temperaturstigningerne i de kommende 10, 25 og 50 år. Desuden skal man vurdere de risici, der kan opstå, hvis kommunen undlader at handle.

Argumenterne for at nedkøle Frederiksberg er, at menneskeliv vil gå tabt i varmen. Her tænkes særligt på folk i plejeboliger. Det vil også øge energiforbrug og støjniveau, hvis folk selv indkøber og benytter egne kølemidler, som for eksempel klimaanlæg. Desuden kan hedebølger medføre lavere aktivitetsniveau, hvilket vil skade handelslivet i byen.

En grad varmere

Ifølge TV 2 Vejrets Jens Ringgård Christiansen er det helt korrekt, at Frederiksberg Kommune er landets varmeste. Forklaringen skal findes i kommunens placering midt i København.

- Fra byens gamle bygninger udledes en masse varme, når det er koldt, og når det er varmt, giver byen læ og skaber en grydeeffekt, forklarer Jens Ringgård Christiansen til TV 2.

Ser man på de seneste tre år, har gennemsnitstemperaturen i Frederiksberg Kommune ifølge Jens Ringgård Christiansen generelt været cirka én grad over landsgennemsnittet. Hvor den i 2018 på landsplan var 9,5, var den således 10,6 på Frederiksberg.

Det er vist ved at gå op for folk, at det er alvorligt med klimaforandringerne Mette Bram (Å), kommunalbestyrelsesmedlem

Bred opbakning til forslaget

Både de konservative, socialdemokraterne, de radikale, Enhedslisten og SF bakker op om forslaget, som nu er sendt videre til den kommunale forvaltning.

Alternativets Mette Bram er glad for den brede opbakning til forslaget.

- Vi regner med, at forslaget vil udmunde i nogle konkrete tiltag. Når vi er så bred en stillerkreds, så har det flertallets opmærksomhed. Det viser vilje til at gøre noget.

Mulige tiltag kunne være at bruge varmeafvisende vejbelægning, at male hustage hvide og at anlægge grønne områder med søer. Ifølge Jens Christiansen er det alle tiltag, som i hvert fald teoretisk vil nedbringe temperaturen. Men om virkningen vil være meget mere end blot teoretisk, kan han ikke sige noget om på det nuværende grundlag.

Vi er nok lidt mere utålmodige her i Alternativet end så mange andre Mette Bram (Å), kommunalbestyrelsesmedlem

Planen er ifølge Alternativet, at de første konkrete projektidéer skal med til budgetforhandlingerne for 2020, men partiet håber, at der kan sættes gang i enkelte projekter før det.

- Vi er nok lidt mere utålmodige her i Alternativet end så mange andre, men vi vil rigtig gerne have, at der bliver sat skub i projekterne så hurtigt som muligt, siger Mette Bram.

Man er endnu ikke sikker på, hvad en nedkøling af Frederiksberg Kommune vil koste, men planen er ifølge Mette Bram, at man i første omgang vil finde udgiftsneutrale løsninger, men hun vil ikke udelukke, at kommunen på et tidspunkt må finde pengepungen frem.